เงินเยนอ่อน หนุนนิกเกอิปิดเช้าบวก 24.75 จุด
เงินเยนอ่อน หนุนนิกเกอิปิดเช้าบวก 24.75 จุด
26 มิ.ย. 2560

ดัชนีนิกเกอิตลาดหุ้นโตเกียวปิดภาคเช้าปรับตัวขึ้นในวันนี้ โดยดัชนีนิกเกอิปิดภาคเช้าเพิ่มขึ้น 24.75 จุด หรือ +0.12% แตะที่ 20,157.42 จุด  เนื่องจากบรรยากาศการซื้อขายได้รับแรงหนุนจากเงินเยนที่อ่อนค่าลงเมื่อเทียบกับดอลลาร์สหรัฐ
หุ้นกลุ่มบริษัทรถยนต์ได้รับแรงหนุนจากเงินเยนที่อ่อนค่า แม้ว่าตลาดหลักทรัพย์โตเกียว (TSE) ประกาศว่า จะปลดหุ้นของบริษัท ทาคาตะ คอร์ป ออกจากการซื้อขาย ในวันที่ 27 ก.ค.นี้ หลังจากที่บริษัทได้ตัดสินใจยื่นขอพิทักษ์ทรัพย์สินจากการล้มละลายในช่วงเช้าวันนี้
โบรกเกอร์กล่าวว่า เนื่องจากตลาดได้ซึมซับข่าวการยื่นล้มละลายของทาคาตะเอาไว้ก่อนหน้านี้แล้ว จึงทำให้ข่าวดังกล่าวมีผลกระทบต่อตลาดแค่ในวงจำกัดเท่านั้น
หุ้นกลุ่มส่งออกดีดตัวขึ้น โดยหุ้นมิตซูบิชิ มอเตอร์ส พุ่งขึ้น 1.5% หุ้นซูบารุ ปรับตัวขึ้น 0.6% หุ้นพานาโซนิค พุ่งขึ้น 1%          ส่วนหุ้นทาคาตะถูกระงับการซื้อขายตลอดทั้งวันในวันนี้ หลังจากปิดที่ระดับ 160 เยนเมื่อสัปดาห์ที่แล้ว
 